A gömöri asszonyok nem költöttek sokat ruházatukra, nem azokat díszítették. Sokat adtak viszont a lakástextilek igényes elkészítésére. Többféle csipketechnikát alkalmaztak: szálvonás, vagdalás, azsúr, mesterke, csipkeöltések, subrika, rece. Az ezen technikák alkalmazásával megtervezett textilekre végül vertcsipke került. Főleg szél és betétcsipkéket készítettek. A csipke fő jellemzője a nagykaréjos szerkezet, az életfa, gránátalma, tulipán, pávatoll virágzat motívum. A csipke főleg fehér, vagy eredeti színű pamut, len, illetve kender szálból készült. Az északi területen használtak színes szálakat is. A cérna vastagságát a hordozó textil vastagsága határozta meg, a csipke akár 15cm széles is lehetett.